|  |  |
| --- | --- |
|  | **EELNÕU** |
|  | 29.07.2024 nr 1-4/24/175 |
|  |  |
| TAPA VALLAVOLIKOGU |  |
| MÄÄRUS |  |

|  |
| --- |
| Tapa |
|  |
|  |
| **Õpilaste transpordi korraldamise ja sõidukulude hüvitamise kord Tapa vallas** |
|  |
| Määrus kehtestatakse kohaliku omavalituse korralduse seaduse § 22 lg 1 p 5, Eesti Vabariigi haridusseaduse § 7 lg 2 p 8 alusel.  **§ 1.****Üldsätted**  Käesolev kord (edaspidi *kord*) reguleerib rahvastikuregistri andmetel Tapa vallas elavatele ja Tapa valla munitsipaalkoolides statsionaares õppes õppivatele õpilastele (edaspidi *õpilane*) transpordi korraldamist ja sõidukulude hüvitamist sõiduks haridusasutusse (edaspidi *kool*) ja tagasi.  **§ 2.****Õpilaste transpordi korraldamine**  (1) Õpilaste transport kooli ja tagasi korraldatakse:    1) vallasiseste õpilasliinidega;   2) ühistranspordiga maakonnasisestel liinidel;   3) ühistranspordiga maakonnavälistel liinidel, kui ei ole võimalik kasutada õpilasliini või maakonnasisest liini;   4) isikliku sõiduauto kasutamisel tehtud kulutuste hüvitamisega, kui puudub ühistranspordi lahendus või ei ole seda mõistlik korraldada.  (2) Õpilasliinide marsruudid koostatakse arvestusega, et õpilase jalgsikäimise koolitee kodu ja kooli või kodu ja kodule lähima õpilasliini punkti või ühistranspordi peatuse vahel ei ületaks 3 km.  (3) Õpilaste transpordi korraldamisega seotud erijuhud otsustab Tapa Vallavalitsus (edaspidi *vallavalitsus*).  **§ 3.****Õpilastranspordi korraldus vallasisestel õpilasliinidel**  (1) Vallavalitsus korraldab õpilastranspordi vallasisestel õpilasliinidel. Õpilasliini sõiduplaanid avalikustatakse valla koolide ja Tapa valla veebilehel ning valla ajalehes.  (2) Õpilasliinide sõiduplaanid ja marsruudid vaadatakse üle üks kord aastas enne õppeaasta algust. Vajadusel muudetakse sõiduplaane õppeaasta jooksul.  **§ 4.****Õpilastranspordi korraldus ühistranspordiga, sõidukulude hüvitamine**  (1) Õpilasele, kellel ei ole võimalik kasutada kooli ja sealt tagasi sõiduks õpilasliini või maakonnaliini, tagatakse tasuta sõit ühistranspordiliinidel.  (2) Ühistransporti kasutavatele õpilastele hüvitatakse sõidukulud sõidupiletite alusel või kompenseeritakse sõidukaart.  (3) Sõidupiletite alusel hüvitatakse igal koolipäeval üks sõit kooli ja tagasi.  (4) Hüvitise saamiseks sõidupiletite või sõidukaardi alusel esitatakse vallavalitsusele vormikohane taotlus ja kuludokumendid (sõidupiletid digitaalselt või kleebituna, väljavõte puudumiste kohta elektroonilisest õpilaspäevikust). Sõidupiletil peab olema selgesti loetav marsruut, kuupäev ja sõidupileti hind. Dokumendid esitatakse eelneva kalendrikuu kohta järgmise kalendrikuu 5. kuupäevaks. Vastava valdkonna teenistuja kontrollib esitatud pileteid ja edastab taotluse väljamaksmiseks finantsosakonnale.  (5) Taotluse hüvitise saamiseks esitab õpilase vanem või õpilase seaduslik esindaja.  **§ 5 Isikliku sõiduauto kasutamisel tehtud kulutuste hüvitamine**  (1) Kui õpilase koolitee kodu ja kodule lähima õpilasliini punkti või ühistranspordi peatuse vahel ületab 3 km ning lapsevanem kasutab isiklikku transporti õpilase sõidutamiseks lähimasse õpilasliini punkti või ühistranspordi peatusse, siis hüvitatakse lapsevanemale kulutused lapsevanema taotluse alusel. Hüvitamisele kuuluvad sõidukulud kodu ja kodule lähima õpilasliini punkti või ühistranspordi peatuse vahel arvestusega 0,20 eurot/km, kuid mitte rohkem kui 100 eurot ühe kalendrikuu kohta.  (2) Isikliku sõiduauto kasutamisel tehtud kulutuste hüvitamise otsustab vallavalitsus lapsevanema või õpilase seadusliku esindaja poolt esitatud taotluse alusel.  (3) Vastava valdkonna teenistuja kontrollib esitatud taotluse õigsust ning esitab ettepaneku vallavalitsusele taotluse rahuldamiseks või rahuldamata jätmiseks.  (4) Aruanne tehtud kulutuste hüvitamiseks esitatakse eelneva kalendrikuu kohta hiljemalt järgmise kalendrikuu 5. kuupäevaks.  (5) Iga kalendrikuu kohta esitab taotleja aruande andmetega aruandeperioodil tehtud kulutuste kohta. Aruande vormile lisatakse elektroonilise õpilaspäeviku väljavõte õpilase koolis käidud päevade kohta.  (6) Kui õpilane ei saa oma erivajaduse tõttu kasutada õpilasliini või ühistranspordiliini võib vanemale hüvitada isikliku transpordivahendi sõidukulu elukohast koolini, milles laps õpib ja tagasi.  **§ 6.****Sõidukulude hüvitamata jätmine**  (1)  Sõidukulud võib jätta hüvitamata või hüvitada osaliselt, kui selgub, et:   1) õpilane ei ole kasutanud transporti kooli ja koju sõiduks või taotleja on esitanud valeandmeid;   2) õpilasel on võimalik kasutada vallavalitsuse poolt korraldatud õpilasliini;   3) riigi või omavalitsuse õigusaktiga on tagatud tasuta sõit vastavasse kooli ja koolist koju.  **§ 7.****Rakendussätted**  (1) Määrus jõustub 1. septembril 2024.  (2) Tunnistada kehtetuks Tapa Vallavolikogu 26.10.2020 määrus nr 88 „Koolitranspordi korraldamise ja sõidukulu hüvitamise kord Tapa vallas“. | |

|  |
| --- |
| *(allkirjastatud digitaalselt)*  Maksim Butśenkov  Volikogu esimees |

|  |  |  |
| --- | --- | --- |
| **Seletuskiri** eelnõule „**Õpilaste transpordi korraldamise ja sõidukulude hüvitamise kord Tapa vallas“** | | |
| Eesti Vabariigi haridusseaduse § 7 lõike 2 punkti 8 kohaselt on kohaliku omavalitsuse pädevuses korraldada sõit haridusasutusse ja tagasi ning kohaliku omavalitsuse korralduse seaduse § 22 lõike 1 punkti 5 kohaselt on volikogu pädevuses valla või linna eelarvest finantseeritavate teenuste osutamise korra kehtestamine.  Määruse vastuvõtmine on vajalik ühtsete aluste ja põhimõtete kehtestamiseks õpilaste sõiduks haridusasutusse ja tagasi, kelle jalgsi käimise koolitee on pikem kui 3 km (sotsiaalministri 27.03.2001 määrus nr 36 § 7 lg 1)  **Käesoleva määrusega reguleeritakse** rahvastikuregistri andmetel Tapa vallas elavatele ja Tapa valla munitsipaalkoolides statsionaarses õppes õppivatele õpilastele transpordi korraldamist ja sõidukulude hüvitamist sõiduks haridusasutusse ja tagasi.  Hetkel kehtiv määrus, mis on võetud vastu Tapa Vallavolikogu poolt 26.10.2020 määrus nr 88 „Koolitranspordi korraldamise ja sõidukulu hüvitamise kord Tapa vallas“ vaadati üle ning selgus, et määrus vajab täpsustusi ning uuendusi, et viia vastavusse hetkeolukorraga. Eelnimetatud määrus tunnistatakse kehtetuks peale antud eelnõu vastuvõtmist.  Võrreldes hetkel kehtiva määrusega on muudetud eelkõige määruse eesmärk.  Hetkel kehtiv: Määrusega sätestatakse Tapa valla munitsipaalkoolide (edaspidi kool) statsionaarse õppevormi õpilaste (edaspidi õpilane), kelle jalgsi käimise koolitee on pikem kui 3 km, koolitranspordi korraldamine ja kooli ning koolist koju sõitmiseks tehtud kulu Tapa valla eelarvest hüvitamise tingimused ja kord.  Eelnõus: „Käesolev kord (edaspidi *kord*) reguleerib rahvastikuregistri andmetel Tapa vallas elavatele ja Tapa valla munitsipaalkoolides statsionaarses õppes õppivatele õpilastele (edaspidi *õpilane*) transpordi korraldamist ja sõidukulude hüvitamist sõiduks haridusasutusse (edaspidi *kool*) ja tagasi“  Eelnõus on täpsustatud määruse eesmärki just selles osas, et määruses sätestatakse just rahvastikuregistri andmetel Tapa vallas elavatele õpilastele.  Sõidukulude kompenseerimise osas on kord uuenenud:  Hetkel kehtiv: Vald korraldab ise sõidukaardid ning maksab nende eest.  Eelnõus: Lapsevanem esitab sõidukaardid vallavalitsusele koos lisadokumentidega ning vald kompenseerib need.  Isikliku sõiduauto kasutamise kompenseerimise osas on samuti eelnõus toodud sisse täpsustused.  Hetkel kehtiv: Lapsevanem peab hiljemalt 5. septembriks vallavalitsusele esitama avalduse ja siis iga kuu kooli edastama aruandluse koos nõutud lisadega, mille kool kontrollib üle ning siis edastab vallavalitsusele.  Eelnõus: Lapsevanemal on õigus iga kuu esitada hiljemalt 5. kuupäevaks taotluse koos määruses nõutud lisadega vallavalitsusele ja vallavalitsus menetleb otse taotlusi.  Eelnõus on reguleeritud ka ära see, mis alustel ei rahuldata sõidukulusid.  Tapa vald on asumipõhine ning põhi- ning üldkeskharidust antakse valla erinevates keskustes. Sellest tulenevalt on vajalik õpilastranspordi korraldamiseks ja sõidukulude hüvitamiseks leida erinevaid võimalusi.  Suurem osa õpilastranspordist on korraldatud läbi õpilasliini ning ühistranspordi võimalustega. Õpilasele, kellel ei ole võimalik kasutada kooli ja sealt tagasi sõiduks õpilasliini, tagatakse tasuta sõit sõidupiletite/sõidukaardi kompenseerimise alusel ühistranspordiliinidel.  Erandolukorras, kui puudub õpilasliin või ühistranspordiliin, on võimalik lapsevanemale isikliku sõiduauto kasutamise eest määrata hüvitis esitatud taotluse ja sõidupäeviku alusel. Ühtlasi on hüvitise õigus hariduslike erivajadustega õpilastel, kellel on koolivälise nõustamismeeskonna vastav soovitus. Kui õpilane õpib koolis, mis ei ole tema elukohale lähim kool, hüvitatakse sõidukulu ulatuses, mis kataks õpilase sõidu tema elukohale lähima koolini, kus on võimalik vastavas kooliastmes õppida. Kui me arvestame koolitranspordi korras eranditega, siis saame toetada oma valla erivajadustega laste õppimist meie valla koolides. Lähtuvalt sellest on mõistlik täpsustada määruses ka erivajadusega lapse transport vanema poolt kaugemale, kui tema elukohast lähima koolini ja tagasi. Erivajaduseks loetakse kõike seda, mis tingib vajaduse muuta ja kohandada keskkonda ja tegevusi, et tagada lapsele maksimaalsed võimalused arenguks ning hariduse omandamiseks.  Erivajadustel on kõigil üks ühine oluline joon: need on igaüks sügavalt individuaalsed, pole olemas ühte keskmist erivajadust või universaalset viisi samalaadse erivajadusega seotud vajaduste rahuldamiseks. Siin tuleb igale lapsele läheneda eraldi ja isiklikult, lähtuda konkreetse isiku iseärasustest, loomuomadustest ja tarvidustest.  Lisaks eeltoodule on võimalik lapsevanemale hüvitada sõidukulud olukorras, kus õpilase koolitee kodu ja kodule lähima õpilasliini punkti või ühistranspordi peatuse vahel ületab 3 km. Isikliku sõiduauto kasutamise sõidukulude hüvitise aluseks oleva sõidukilomeetri hinnaks 0,20 €/km.  Võrreldes kehtiva määrusega on alandatud km hinda 0,30€/km pealt 0,20 €/km põhjendusega, et antud summaga kaetakse igati ära kütusele kuluv summa ja meie eesmärk ei ole katta autokulusid seoses kulumisega.  Vastuvõetava õigusaktiga kaasnevad kulud vallasisese õpilastranspordi korraldamisel ja kulutused lapsevanematele makstavad hüvitiste osas on planeeritud Tapa valla eelarves. Seega täiendavaid kulutusi ei kaasne.  Ülevaade eelnevate aastate kompenseerimisest:  2021  1411 eurot  2022   1734 eurot  2023   1361 eurot  2024 – (mai seisuga) kulu 533 eurot    Eelnevad summad on vanema autoga sõitude kompenseerimine. Pileteid ei ole õpilastele kompenseeritud ega ka sõidukaarte. | | |
|  | | |
| Eelnõu ja seletuskirja koostaja | Haridus- ja sotsiaalosakonna juhataja Ene Augasmägi  Haridusspetsialist Kai Puhasmets |
| Eelnõu esitaja ja ettekandja | Haridus- ja sotsiaalosakonna juhataja Ene Augasmägi |